Χιου Τζάκμαν

Ο **Χιου Τζάκμαν** (*Hugh Michalis Jackman Bellas*, 12 Οκτωβρίου 1968) είναι Αυστραλός ηθοποιός, κυρίως διάσημος για τη δουλειά του σε μεγάλες, εμπορικές  παραγωγές του Χόλυγουντ όπως η σειρά ταινιών ''X-Men'' και το *Βαν Χέλσινγκ* αλλά και σε μικρότερες, πιο «εγκεφαλικές» όπως το *[[The Prestige]]* και *[[Η Πηγή της Ζωής]]*.

Το 2023 ανακοίνωσε το διαζύγιο του με την επί 27 χρόνια σύζυγό του με μια κοινή ανακοίνωση στο περιοδικό People η οποία αναφέρει πως προτεραιότητα του τέως ζευγαριού παραμένουν τα δύο παιδιά που έχουν .

## Τα πρώτα χρόνια
Ο Χιου Τζάκμαν γεννήθηκε στο Σύδνεϋ της Αυστραλίας από Άγγλους γονείς ενώ ο προπάππους του από την μεριά του πατέρα του ήταν Έλληνας. Οι γονείς του αποφάσισαν να εγκαταλείψουν το Ηνωμένο Βασίλειο το 1967 και να εγκατασταθούν στη χώρα των καγκουρό μαζί με τα τέσσερα παιδιά τους. Ο Τζάκμαν, το πέμπτο σε σειρά παιδί της οικογένειας, έμελλε να βιώσει δύσκολα παιδικά χρόνια όταν στα οχτώ του η μητέρα του Γκρέις εγκατέλειψε αυτόν και τα αδέρφια του και επέστρεψε στο Λονδίνο. Την ανατροφή των παιδιών λοιπόν ανέλαβε ο αυστηρός, Καθολικός πατέρας του Κρις Τζάκμαν, ένας λογιστής, απόφοιτος του πανεπιστημίου του Cambridge.

Όσον αφορά τα μαθητικά του χρόνια, ο Χιου φοίτησε στο πρωτοκλασσάτο ιδιωτικό σχολείο Knox Grammar School και στη συνέχεια στο πανεπιστήμιο University of Techology του Σύδνεϋ απ' όπου πήρε bachelor στις επικοινωνίες με κύριο αντικείμενο τη δημοσιογραφία. Κοινωνικός από τη φύση του, υπήρξε πρόεδρος στο σχολείο του ενώ το αγαπημένο του μάθημα ήταν η Ιστορία, κυρίως η αρχαία. Παρά τις σπουδές του σε έναν τελείως διαφορετικό τομέα σε σχέση με αυτόν της υποκριτικής, ο Τζάκμαν από νωρίς έδειξε την κλίση του προς το χώρο της τέχνης. Ως μαθητής πρωταγωνίστησε σε πολλές σχολικές παραστάσεις, κυρίως μιούζικαλ όπως το **Ωραία μου Κυρία** το 1986 και έλαβε μέρος σε παιδικές συναυλίες χάρη στο ταλέντο του στο τραγούδι. Παράλληλα σπούδασε μουσική, πιάνο, κιθάρα και βιολί και αργότερα χορό. Το σοβαρό βήμα όμως προς την ηθοποιία έγινε όταν τον δέχτηκαν, μετά από ακρόαση, στη σχολή υποκριτικής του Περθ WAAPA (Western Australian Academy of Performing Arts), η οποία φημίζεται για το υψηλό της επίπεδο. Αποφοίτησε το 1994, παίρνοντας μάλιστα τιμητικό βραβείο με τον τίτλο *Ο Πιο Ταλαντούχος Απόφοιτος*.

## Καριέρα

### Θέατρο

Ο Χιου Τζάκμαν, όντας ταλαντούχος τραγουδιστής, ηθοποιός και χορευτής, έχει πρωταγωνιστήσει σε μια σειρά από επιτυχημένα μιούζικαλ, αποσπώντας διθυραμβικές κριτικές και μεγάλο αριθμό βραβείων. Μερικά από αυτά είναι τα εξής: *Η Πεντάμορφη και το Τέρας* στη Μελβούρνη το 1996, το *Sunset Boulevard* επίσης στη Μελβούρνη το 1997, το *Οκλαχόμα!* στο West End του Λονδίνου το 1999- σε παραγωγή του Βασιλικού Θεάτρου και σε σκηνοθεσία του Τρέβορ Ναν- για το οποίο βρέθηκε υποψήφιος για βραβείο Ολίβιε, το *Carousel* στο θρυλικό Carnegie Hall της Ν. Υόρκης το 2002 και το *The Boy from Oz* στο Θέατρο Μπρόντγουεϊ το 2003. Όσον αφορά το τελευταίο, ο Τζάκμαν κέρδισε βραβείο Τόνυ Α' Ανδρικού Ρόλου ενώ οι παραστάσεις έκαναν ρεκόρ εισιτηρίων και οι εισπράξεις ανήλθαν στα 62 εκατομμύρια δολάρια. Μάλιστα, το καλοκαίρι του 2006 έκανε μια πετυχημένη περιοδεία στην Αυστραλία με το The Boy from Oz, με περιορισμένο αριθμό εμφανίσεων. Οι παραστάσεις είχαν μορφή συναυλίας και παρά τα αρκετά ακριβά εισιτήρια (100-500 δολάρια το ένα) οι συμπατριώτες του σχημάτισαν ουρές για να τον δουν. Μόνο στο Σύδνεϋ, σε μια παράσταση, το γήπεδο στο οποίο τραγούδησε γέμισε με 12.000 κατενθουσιασμένους θεατές.

### Τηλεόραση
Στο ξεκίνημα της καριέρας του, ο Τζάκμαν πρωταγωνίστησε σε αρκετές αυστραλέζικες τηλεοπτικές σειρές (Corelli, Halifax, Snowy River: The McGregor Saga, Blue Heelers, The Rat Tamer κ.α.) και διετέλεσε παρουσιαστής σε διάφορες εκπομπές. Το Δεκέμβριο του 2001 παρουσίασε το διάσημο αμερικάνικο show *Saturday Night Live*, μια εκπομπή του καναλιού NBC που προβάλλεται στις Ηνωμένες Πολιτείες από το 1975. Κατά τη διάρκεια της εκπομπής, την οποία παρακολούθησαν εκατομμύρια τηλεθεατές, ο Χιου τραγούδησε για πρώτη φορά ενώπιον του αμερικανικού κοινού το χριστουγεννιάτικο "*Have Yourself a Merry Little Christmas*" και αργότερα σε συνέντευξή του δήλωσε πως θα συμμετείχε ξανά στο σόου με μεγάλη χαρά αφού γι' αυτόν ήταν μια μοναδική εμπειρία. Το 2007 υπέγραψε συμβόλαιο με το μεγάλο αμερικάνικο κανάλι CBS για μια σειρά με τίτλο *Viva Laughlin*, στην οποία ήταν παραγωγός. Τελικά η σειρά απέτυχε στο να τραβήξει το ενδιαφέρον του κοινού και κόπηκε μετά το δεύτερο επεισόδιο.

### Κινηματογράφος
thumb|left|150px|Ο Τζάκμαν κατά την επίσκεψή του σε πλοίο του Αμερικανικού πολεμικού ναυτικού φωτογραφίζεται μαζί με πεζοναύτες τον Ιούνιο του 2006

Πριν γίνει διάσημος στο Χόλυγουντ, ο Τζάκμαν πρωταγωνίστησε σε δύο ταινίες στην πατρίδα του Αυστραλία το 1999: στη ρομαντική κωμωδία *Paperback Hero* και στο δράμα *Erskineville Kings*. Κάπως έτσι τον ανακάλυψαν οι παραγωγοί της 20th Century Fox και του έδωσαν το βασικό ρόλο στην ταινία *[[X-Men (ταινία)|X-Men]]*. Ο Χιου υποδύθηκε για πρώτη φορά το μεταλλαγμένο σούπερ-ήρωα Wolverine, τον πιο διάσημο και πιο αγαπημένο χαρακτήρα των γνωστών κόμικς, το 2000 και από τότε η ζωή και η καριέρα του άλλαξαν για πάντα. Η ταινία σημείωσε τεράστια εισπρακτική επιτυχία και από τη μια στιγμή στην άλλη ο Τζάκμαν έγινε διάσημος σ' όλο τον κόσμο. Ακολούθησαν δύο συνέχειες: το *[[X-Men 2 (ταινία)|X2: X-Men United]]* το 2003 και το *[[X-Men: Η Τελική Αναμέτρηση]]* το 2006. Συνολικά τα φιλμ έκαναν εισπράξεις πάνω από 1 δισεκατομμύριο δολάρια παγκοσμίως ενώ η τριλογία ταυτίστηκε για πάντα με το όνομα του Αυστραλού ηθοποιού. Μάλιστα, εννιά χρόνια μετά το πρώτο *X-Men*, ο Χιου Τζάκμαν επέστρεψε στο ρόλο του ως Wolverine την 1η Μαΐου του 2009 στην ταινία *[[X-Men Origins: Wolverine]]*, ένα prequel που βασίζεται αποκλειστικά στον ήρωα με τα αδαμάντινα νύχια. Ο Τζάκμαν για να τον υποδυθεί για τέταρτη φορά πληρώθηκε 20 εκατομμύρια δολάρια (από 20 εκατομμύρια πληρώθηκε επίσης για το *X-Men 2* και το *X-Men 3*, δηλαδή αρκετά μεγαλύτερες αμοιβές σε σύγκριση με τα 250.000 δολάρια που είχε πάρει για την πρώτη ταινία της σειράς). Άλλες παραγωγές στις οποίες έχει πρωταγωνιστήσει είναι η κωμωδία *Ζητείται Πιστό Αρσενικό* (2001), η περιπέτεια *Κωδικός Swordfish* στο πλευρό του Τζον Τραβόλτα (2002), το *Κέιτ και Λέοπολντ* με τη Μεγκ Ράιαν (ο Τζάκμαν προτάθηκε για Χρυσή Σφαίρα για το ρόλο του Λέοπολντ το 2001), το *Βαν Χέλσινγκ* -που έκανε εισπράξεις 300.000.000 δολάρια παγκοσμίως- το 2004, το *[[Scoop (ταινία, 2006)]]* του Γούντι Άλεν (2006) και  το *The Prestige*  (2006) έχοντας στο πλάι του τον Μάικλ Κέιν, τον Κρίστιαν Μπέιλ και τον Ντέιβιντ Μπόουι. Επίσης πρωταγωνίστησε στην *[[Η Πηγή της Ζωής|Πηγή της Ζωής]]* του Ντάρεν Αρονόφσκι (2007), στο θρίλερ *Deception* μαζί με το Γιούαν Μακ Γρέγκορ (26 Ιουνίου 2008) και στο ρομαντικό-πολεμικό δράμα του Μπαζ Λούρμαν *[[Αυστραλία (ταινία)|Αυστραλία]]*, μαζί με τη Νικόλ Κίντμαν (25 Δεκεμβρίου 2008). Το 2012 έλαβε την πρώτη του υποψηφιότητα για Όσκαρ Α' Ανδρικού Ρόλου για την ερμηνεία του στο ρόλο του Γιάννη Αγιάννη στο μιούζικαλ *[[Οι Άθλιοι (ταινία 2012)|Οι Άθλιοι]] (Les Miserables)* κινηματογραφική μεταφορά του ομώνυμου μυθιστορήματος του Βίκτωρος Ουγκό. Ο Τζάκμαν έχει δανείσει τη φωνή του στις ταινίες κινουμένων σχεδίων *Ποντικούπολη* και *Happy Feet*.

## Φιλμογραφία

## Box Office

* συνολικές εισπράξεις σε Η.Π.Α.    **$1,439,997,371**
* συνολικές εισπράξεις παγκοσμίως    **$3,070,964,303**
* μέσος όρος εισπράξεων (Η.Π.Α.)    **$95,999,825**
* μέσος όρος εισπράξεων διημέρου (Η.Π.Α.)    **$36,678,549**

**πηγή**:
* Box Office Mojo
* The Numbers

## Βραβεύσεις και Υποψηφιότητες
* **2008** Australian Dance Award: Εξαιρετική Ερμηνεία σε Θεατρικό Μιούζικαλ (νικητής)
* **2007** Saturn Awards: Καλύτερος Ηθοποιός για το The Fountain (υποψήφιος)
* **2007** Australian Film Institute: Διεθνές Βραβείο Καλύτερου Ηθοποιού για το The Prestige (υποψήφιος)
* **2007** Greenroom Awards: α΄Ανδρικός Ρόλος για το The Boy from Oz (υποψήφιος)
* **2006** Emmy Awards: Καλύτερη Ερμηνεία σε Μουσικό, Κωμικό ή Ποικίλης Ύλης Πρόγραμμα (υποψήφιος για την παρουσίαση των Βραβείων Τόνυ το 2005)
* **2006** ShoWest Convention, USA: Σταρ της Χρονιάς (νικητής)
* **2006** Teen Choice Awards: Καλύτερος Ηθοποιός σε Περιπέτεια Δράσης για το X-Men: The Last Stand (υποψήφιος)
* **2005** Emmy Awards: Καλύτερη Ερμηνεία σε Μουσικό, Κωμικό ή Ποικίλης Ύλης Πρόγραμμα (νικητής για την παρουσίαση των Βραβείων Τόνυ το 2004)
* **2005** People's Choice Awards, USA: Αγαπημένος Action Movie Σταρ (υποψήφιος)
* **2004** Tony Awards: α' Ανδρικός Ρόλος σε Μιούζικαλ για το The Boy from Oz (νικητής)
* **2004** Drama Desk Awards: Εξαιρετικός Ηθοποιός σε Μιούζικαλ για το The Boy from Oz (νικητής)
* **2004** TDF Awards: Βραβείο Φρεντ Αστέρ Καλύτερου Χορευτή στο Θέατρο για το The Boy from Oz (νικητής)
* **2004** Theatre World Awards: Καλύτερο Ντεμπούτο στο Μπρόντγουεϊ για το The Boy from Oz (νικητής)
* **2004** Outer Critics Circle Awards: Εξαιρετικός Ηθοποιός σε Μιούζικαλ για το The Boy from Oz (νικητής)
* **2004** Drama League Awards: Καλύτερη Ερμηνεία της Χρονιάς σε Δράμα ή Μιούζικαλ για το The Boy from Oz (νικητής)
* **2004** Broadway Audience Awards: Αγαπημένος Ηθοποιός σε Μιούζικαλ του Μπρόντγουεϊ για το The Boy from Oz (νικητής)
* **2004** Theater Fan's Choice Awards: α' Ανδρικός Ρόλος σε Μιούζικαλ για το The Boy from Oz (νικητής)
* **2004** New York International Independent Film & Video Festival: Καλύτερος Ηθοποιός σε Ταινία Μικρού Μήκους για το Making the Grade (νικητής)
* **2004** Teen Choice Awards: Καλύτερος Ηθοποιός σε Περιπέτεια Δράσης για το Van Helsing (υποψήφιος)
* **2004** Empire Awards, UK: Καλύτερος Ηθοποιός για το X2: X-Men United (υποψήφιος)
* **2003** Teen Choice Awards: Καλύτερος Ηθοποιός σε Περιπέτεια Δράσης για το X2: X-Men United (υποψήφιος)
* **2002** Golden Globes, USA: α' Ανδρικός Ρόλος σε Κωμωδία ή Μιούζικαλ για το Kate & Leopold (υποψήφιος)
* **2001** Saturn Awards: Καλύτερος Ηθοποιός για το X-Men (νικητής)
* **2001** Blockbuster Entertainment Awards: Πιο Αγαπημένος Πρωτοεμφανιζόμενος Ηθοποιός για το X-Men (υποψήφιος)
* **2001** Chicago Film Critics Association Awards: Πιο Πολλά Υποσχόμενος Ηθοποιός (υποψήφιος)
* **2001** MTV Movie Awards: Καλύτερος Πρωτοεμφανιζόμενος Ηθοποιός για το X-Men (υποψήφιος)
* **2000** Film Critics Circle of Australia Awards: Καλύτερος Ηθοποιός για το Erskineville Kings (νικητής)
* **1999** Australian Movie Convention: Αυστραλός Σταρ της Χρονιάς (νικητής)
* **1999** AFI Awards: α' Ανδρικός Ρόλος για το Erskineville Kings (υποψήφιος)
* **1999** Australian Critics Association Awards: Καλύτερος Δραματικός Ηθοποιός για το Erskineville Kings (νικητής)
* **1998** Olivier Awards: α' Ανδρικός Ρόλος σε Μιούζικαλ για το Oklahoma! (υποψήφιος)
* **1997** Variety Club Awards: Ηθοποιός της Χρονιάς σε Μιούζικαλ για το Sunset Boulevard (νικητής)
* **1997** Mo Awards: Ηθοποιός της Χρονιάς σε Μιούζικαλ για το Sunset Boulevard (νικητής)
* **1996** Mo Awards: Ηθοποιός της Χρονιάς σε Μιούζικαλ για το Sunset Boulevard (νικητής)
* **1995** Mo Awards: β' Ανδρικός Ρόλος σε Μιούζικαλ για το Η Πεντάμορφη και το Τέρας (υποψήφιος)
* **1994** WAAPA Leslie Anderson Award 1994: Βραβείο *Πιο Ταλαντούχος Απόφοιτος* (νικητής)

## Άλλες πληροφορίες
* Είναι παντρεμένος από το 1996 με την κατά δώδεκα χρόνια μεγαλύτερή του Αυστραλή ηθοποιό και σκηνοθέτη Ντέμπορα-Λι Φαρνές και μαζί έχουν υιοθετήσει δύο παιδιά: τον Όσκαρ Μαξιμίλιαν (γεννημένος στις 15 Μαΐου του 2000) και την Άβα Έλιοτ (γεννημένη στις 10 Ιουνίου του 2005).
* Ψηφιζόταν από το αμερικάνικο περιοδικό **People** ως ένας από τους 50 ομορφότερους ανθρώπους στον κόσμο επί πέντε συναπτά έτη (2000-2004). Το ίδιο περιοδικό τον συμπεριέλαβε το 2007 στη λίστα του με τα πιο σέξι και καλογυμνασμένα αντρικά σώματα του Χόλιγουντ.
* Το 2006, ο Σύλλογος Πλαστικών Χειρουργών της Καλιφόρνια ανακήρυξε το Χιου Τζάκμαν πρότυπο της ιδανικής αντρικής ομορφιάς.
* Το 2008, έπειτα από μια online ψηφοφορία που διεξήχθη στην Αυστραλία, οι συμπατριώτες του ανέδειξαν το Χιου Τζάκμαν ως τον πιο σέξυ σταρ της χώρας τους, με ποσοστό πάνω από 60%. Ακολούθησε δεύτερος ο Χιθ Λέτζερ με ποσοστό 11%.
* Παρουσίασε για τρεις συνεχείς χρονιές (2003-2005) τα Βραβεία Τόνυ στο περίφημο Radio City Music Hall. Για τη δουλειά του ως παρουσιαστής βραβεύτηκε με Έμμυ το 2005 και προτάθηκε για άλλο ένα το 2006.
* Είναι πολύ κοντινός φίλος της Νικόλ Κίντμαν. Φίλοι του είναι επίσης οι συντοπίτες του Ναόμι Γουότς και Ράσελ Κρόου.
* Είναι ιδρυτής της εταιρείας παραγωγής "Seed Productions", η οποία είναι θυγατρική της 20th Century Fox.
* Το 2005, στην τελετή απονομής των βραβείων Τόνυ, μοιράστηκε τη σκηνή του Radio City Music Hall με τη θρυλική τραγουδίστρια της σόουλ Αρίθα Φράνκλιν. Μαζί τραγούδησαν το "Somewhere" από το πασίγνωστο αμερικάνικο μιούζικαλ *West Side Story*.
* Έχει ύψος 1,92 μέτρα.
* Αγαπάει πάρα πολύ τα σπορ όπως την κολύμβηση, το σέρφινγκ, την ορειβασία, το γκολφ, τη γυμναστική, το γουίντ-σέρφινγκ και το ράγκμπι. Έχει δηλώσει πως για να διατηρεί το σώμα του πάντα σε φόρμα, φροντίζει να ακολουθεί μια προσεγμένη διατροφή, να αποφεύγει τη ζάχαρη, τα ζυμαρικά και το ψωμί και να γυμνάζεται πέντε φορές την εβδομάδα.
* Πριν γίνει ηθοποιός, ο Χιου εργάστηκε ως κλόουν σε παιδικά πάρτι, έκανε νυχτερινές βάρδιες σε βενζινάδικο της Shell και δούλεψε για κάποιο διάστημα σε γυμναστήριο.
* Ο Χιου απέκτησε το δικό του αστέρι στην περίφημη Λεωφόρο της Δόξας στο Χόλυγουντ. Το τιμητικό αυτό για τον ηθοποιό γεγονός ανακοινώθηκε στις 20 Ιουνίου του 2008.
* Το γνωστό οικονομικό περιοδικό "Forbes" συμπεριέλαβε το Χιου στο top 10 της φετινής του λίστας (2008) με τους ηθοποιούς που φέρνουν τα μεγαλύτερα έσοδα στα στούντιο του Χόλυγουντ. Συγκεκριμένα, ο Χιου Τζάκμαν, για κάθε 1 δολάριο που πληρώνεται για μια ταινία φέρνει κέρδη 9,90 δολάρια!. 
* Τη χρονιά 2007 ο τραπεζικός του λογαριασμός αυξήθηκε κατά 30 εκατομμύρια δολάρια, τοποθετώντας τον στη θέση 3 του top 10 των Αυστραλών καλλιτεχνών με το μεγαλύτερο, ετήσιο εισόδημα (η Νικόλ Κίντμαν ήρθε δεύτερη με 35 εκατομμύρια ενώ ο Ράσελ Κρόου έμεινε εκτός δεκάδας με 15 εκατομμύρια).
* Για τα 40α του γενέθλια τα οποία γιόρτασε την Κυριακή, 12 Οκτωβρίου του 2008, η σύζυγός του διοργάνωσε ένα μεγάλο πάρτι. Σ'αυτό παραβρέθηκαν πολλοί διάσημοι φίλοι του, ανάμεσά τους ο Μπάζ Λούρμαν και η Κέιτ Μπλάνσετ. Μάλιστα, κατά τη διάρκεια του πάρτι προβλήθηκε προς τιμήν του ένα βίντεο-έκπληξη (η σύζυγός του το ετοίμαζε τρεις ολόκληρους μήνες!) το οποίο περιλάμβανε αστεία περιστατικά από την καριέρα του και τη ζωή του καθώς και τις ευχές και τα "χρόνια πολλά" κορυφαίων διασημοτήτων με τους Όπρα Γουίνφρεϊ, Μπάρμπρα Στρέιζαντ, Γούντι Άλεν και Τζον Τραβόλτα να ξεχωρίζουν.

## Παραπομπές

## Εξωτερικοί σύνδεσμοι
* Επίσημη ιστοσελίδα
* jackmanslanding.com
*  
* Fanpage

Κατηγορία:Αυστραλοί ηθοποιοί
Κατηγορία:Βραβευμένοι με Χρυσή Σφαίρα Α΄ Ανδρικού Ρόλου (Κωμωδία ή Μιούζικαλ)
Κατηγορία:Νικητές βραβείου Tony